इस बार मैं फिर कटघरे में हूं , मालिक नाराज है । हमेशा की तरह वादी भी वही है और न्यायधीश भी वही । उसका कहना है कि तुम गंदगी ज्यादा फैलाते हो , प्रदूषण करते हो। तुम इसका जुर्माना भरो । मैंने कहा-“ माई-बाप मैं ठहरा गरीब आदमी ,दिन को मिल जाय तो रात का भरोसा नहीं । मैं भला क्या कचरा फैलाऊंगा । ” सेठ नहीं माना, कहने लगा –“ बकवास बंद करो । सिगड़ी नहीं कुकिंग गैस का इस्तेमाल करो । कब तक पिछड़े बने रहोगे ...पीजा- बर्गर से ही काम नही चलेगा । तुम्हें अभी बहुत कुछ सीखना है । ” मैंने कहा –“ साहब आपने तो पूरी धरती गर्मा रखी है मिसाइलें और बम दाग-दाग कर । आप तो आग लगा कर चैन से सो जाते हो और हम बरसों तक आपके खिलवाड़ का दंश भोगते रहते हैं । आपकी ऐय्याशी की लातें हम कब तक अपने पेट पर खाते रहें । ” सेठ का गुस्सा सातवें आसमान पर था । वो मुट्ठी भींचते हुए बोला – “हमने जो कुछ भी किया विश्व शांति के लिए किया ,उसमें हमारा कोई स्वार्थ नहीं था । हमारे मानवतावादी नजरिए की पुष्टि नोबेल प्राइज ने कर दी है । ” मैं भी बहसियाने के मूड में था । इसलिए तर्कों का असलाह ले पिल पड़ा-“ सही फरमा रहे हैं आप पड़ोसी पर आक्रमण मानवता की भलाई के लिए ही तो था । एड्स, बर्ड फ्लू ,एंथ्रेक्स, स्वाइन फ्लू सब आपकी कृपा का ही परिणाम है ।आपका मानवतावादी चेहरा तो आज तक हिरोशिमा और वियतनाम में झांक रहा है । वाह रे मानवता रक्षक क्या कहने आपके । ”